b'\n_START_ARTICLE_\nRakkaudesta (Plutarkhos)\n_START_SECTION_\nHistoria\n_START_PARAGRAPH_\nRakkaudesta Teoksen katsotaan kuuluvan Plutarkhoksen my\xc3\xb6h\xc3\xa4istuotantoon ja olevan kirjoitettu ennen vuotta 120. Kirjoitus on mahdollisesti kommentaari Platonin rakkautta k\xc3\xa4sitteleviin teorioihin. Er\xc3\xa4\xc3\xa4n n\xc3\xa4kemyksen mukaan Plutarkhos on halunnut kirjoituksellaan h\xc3\xa4ivytt\xc3\xa4\xc3\xa4 sen antiikin aikana usein vallinneen kuvan, ett\xc3\xa4 filosofia ja homoseksuaalisuus liittyv\xc3\xa4t toisiinsa. N\xc3\xa4in Plutarkhos olisi pyrkinyt sanoutumaan irti Platonin n\xc3\xa4kemyksist\xc3\xa4. Teksti on s\xc3\xa4ilynyt kahdessa keskiaikaisessa k\xc3\xa4sikirjoituksessa, joista kummassakin on suuri aukko t\xc3\xa4rke\xc3\xa4ss\xc3\xa4 kohdassa teoksen loppupuolella; lis\xc3\xa4ksi niiss\xc3\xa4 on useita muita aukkokohtia. Teos sis\xc3\xa4lt\xc3\xa4\xc3\xa4 paljon lainauksia ja viittauksia antiikin aikaisiin kirjailijoihin.\n_START_SECTION_\nSis\xc3\xa4lt\xc3\xb6\n_START_PARAGRAPH_\nPlutarkhoksen kirjoitus on muodoltaan dialogi, joka koostuu 26 luvusta. Varsinainen dialogi on sijoitettu kehyskertomukseen, jossa keskustelevat Flavianos sek\xc3\xa4 Plutarkhoksen poika Autobulos. Autobulos kertoo Flavianokselle tapahtumista, jotka sattuivat, kun h\xc3\xa4nen is\xc3\xa4ns\xc3\xa4 ja \xc3\xa4itins\xc3\xa4 olivat menneet naimisiin. Teoksen keskeinen henkil\xc3\xb6 on nuori efebi nimelt\xc3\xa4\xc3\xa4n Bakkhon. H\xc3\xa4neen ovat ihastuneet sek\xc3\xa4 poikarakastaja Peisias ett\xc3\xa4 rikas nuori (mutta Bakkhonia vanhempi) leski Ismenodora._NEWLINE_Dialogissa Bakkhonin yst\xc3\xa4v\xc3\xa4t ja muut paikallaolijat, joihin kuuluvat Peisias, Anthemion, Protogenes, Dafnaios, Soklaros, Pemptides, Zeuksippos sek\xc3\xa4 Plutarkhos itse, keskustelevat siit\xc3\xa4, tulisiko nuorukaisen valita avioliitto h\xc3\xa4nt\xc3\xa4 vanhemman naisen kanssa vai miesten v\xc3\xa4linen rakkaus. Plutarkhos haluaa itse puolustaa dialogillaan avioliittoa. Dialogissa avioliittoa kannattavat h\xc3\xa4nen lis\xc3\xa4kseen Anthemion ja Dafnaios. Peisias kannattaa homoseksuaalisuutta ja haluaisi ilmeisesti pit\xc3\xa4\xc3\xa4 Bakkhonin itsell\xc3\xa4\xc3\xa4n; h\xc3\xa4nen puoltaan pit\xc3\xa4\xc3\xa4 Protogenes. Plutarkhoksen seuruetta pyydet\xc3\xa4\xc3\xa4n v\xc3\xa4litystuomariksi keskustelussa._NEWLINE_Dialogin alkupuolella keskustellaan rakkauden luonteesta ja kahdenlaisesta rakkaudesta: Eroksesta sek\xc3\xa4 sen suhteesta Afroditeehen. Dafnaioksen mukaan poikiin ja naisiin kohdistuvassa rakkaudessa on kyse samasta tunteesta, mutta poikarakkaus on nuorempi tulokas, joka on livahtanut gymnasioneihin vasta sen j\xc3\xa4lkeen, kun nuoret alkoivat niiss\xc3\xa4 riisuutua alastomiksi. T\xc3\xa4m\xc3\xa4n Plutarkhos katsoo loukkaavan ja halventavan aviollista rakkautta, joka auttaa ihmiset kuolemattomuuteen. Bakkhonin ja Ismenodoran avioliiton vastustajat puolestaan argumentoivat muun muassa, ett\xc3\xa4 miehen tulee varoa rikkaita naisia, ja ett\xc3\xa4 naisen tulee olla aviomiest\xc3\xa4\xc3\xa4n nuorempi. T\xc3\xa4h\xc3\xa4n vastataan muun muassa sill\xc3\xa4, ett\xc3\xa4 Herakleskin luovutti 33-vuotiaan vaimonsa Megaran avioon 16-vuotiaalle Iolaokselle._NEWLINE_Kesken keskustelun siihen osalliset saavat tiedon, ett\xc3\xa4 Ismenodora on siepannut Bakkhonin kotiinsa. T\xc3\xa4m\xc3\xa4 her\xc3\xa4tt\xc3\xa4\xc3\xa4 keskusteluja muun muassa naisvallan vaarallisuudesta sek\xc3\xa4 rakkauden luonteesta ihmisj\xc3\xa4rke\xc3\xa4 vahvempana intohimona. T\xc3\xa4m\xc3\xa4n j\xc3\xa4lkeen \xc3\xa4\xc3\xa4ness\xc3\xa4 on ennen kaikkea Plutarkhos itse. H\xc3\xa4n ylist\xc3\xa4\xc3\xa4 Erosta ja vertaa sen voimaa Afroditeehen ja Areeseen, esittelee platonilaisen Eros-teorian, puolustaa avioliittoa sek\xc3\xa4 kertoo useita esimerkkitarinoita n\xc3\xa4kemystens\xc3\xa4 tueksi. Dialogin lopussa saadaan tieto Bakkhonin ja Ismenodoran h\xc3\xa4\xc3\xa4juhlasta. My\xc3\xb6s Peisias osallistuu h\xc3\xa4ihin iloiten.'